Venstre i Hjørring Kommune vil nu have borgmester Arne Boelt til hurtigst muligt at få bragt tingene i orden på plejecenter Havbakken i Tornby. Udmeldingen kom mandag morgen, efter Ankestyrelsen i slutningen af uge 4 afgjorde, at Hjørring Kommune handlede i strid med loven, da et flertal i byrådet besluttede at bruge hjemmeplejen og ikke fastansat personale til at stå for plejen på det lukningsramte plejecenter Havbakken i Tornby. - Vi forventer, at borgmesteren vil rette sig efter Ankestyrelsens afgørelse, så vi får fastansat folk derude. Det skal være sådan at de ældre kan kende dem, der kommer, og der er tryghed derude, siger Venstres gruppeformand i Hjørring Kommune Henrik Jørgensen til TV2 Nord. Venstre har hele tiden været imod lukningen af plejecenter Havbakken, som et flertal i byrådet i Hjørring besluttede at lukke i 2018. Den lukning bliver der ikke ændret på, men Venstres Henrik Jørgensen er glad for, at de tilbageværende beboere på Havbakken nu igen får fastansat personale i dagligdagen. - Det handler ikke om, hvem der har ret og ikke ret. Det handler om, at vi har haft en utryg situation på Havbakken, pointerer Henrik Jørgensen Borgmesteren vil rette ind Hjørrings Borgmester Arne Boelt fortæller til TV2 Nord, at balladen på Havbakken i hans øjne udelukkende er en strid om ansættelsesforhold. Ifølge borgmesteren er det nøjagtigt de samme plejere, som i dag via hjemmeplejen kommer til Havbakken, som nu skal fastansættes samme sted. - Det får ingen betydning ude på Havbakken. Hvis vi kan bestemme, så bliver det de samme ansatte, som vi har i dag. Jeg kan kun sige, at vi retter ind, og så må vi se, om vi kan drive det. Men hvis ikke vi kan få nogen til de fastansatte stillinger, hvad gør vi så? Det er et godt spørgsmål, siger Arne Boelt til TV2 Nord. Arne Boelt gentager desuden, hvad han sagde allerede kort efter Hjørring Kommunes tabte en klagesag i Ankestyrelsen. - Politikerne i Hjørring ønsker ikke det her slagsmål. Vi retter ind, det tror jeg, og vi fastansætter. Det er vi nærmest enige om i kommunalbestyrelsen, tror jeg, siger Arne Boelt Til TV2 Nord. I Venstre glæder Henrik Jørgensen sig over, at borgmesteren, nu vil følge Ankestyrelsens afgørelse. Han ser frem til den kommende debat i byrådet, men samtidig ærger han sig, at det er kommet så langt. - Vi må erkende, at vi har lavet en fejl i betjeningen af borgerne, men jeg kan ikke forstå, at vi overhovedet har gjort noget derude. Et eller anden formål må der jo have været ved det, slutter Henrik Jørgensen.

Referat:
Venstre vil have Arne Boelt til at rette ind efter Ankestyrelsen har afgjort, at kommunen handlede i strid med loven i sagen om Havbakken.